Útlendingastofnun hefur sent frá sér tilkynningu vegna fréttaflutnings af Houssin Bsraoui , ungs hælisleitenda frá Marokkó , sem fluttur var úr landi í fyrradag . Houssin varð fyrir alvarlegri líkamsárás á Litla Hrauni í síðasta mánuði . Í tilkynningu Útlendingastofnunar segir meðal annars að í fjölmiðlum í gær hafi komið fram að Houssin sé 18 ára , en það sé rangt . „ Við undirbúning flutnings til heimalands staðfestu yfirvöld í Marokkó auðkenni mannsins og gáfu út tímabundin ferðaskilríki fyrir hann , þar sem fram kemur rétt nafn mannsins og aldur . Hann er fæddur árið 1996 og var því ekki fylgdarlaust ungmenni við komuna til landsins árið 2016 , “ segir í tilkynningu Útlendingastofnunar . Í fréttum kom einnig fram að vinir og velunnarar Houssins hafi ekki vitað af brottflutningnum fyrirfram , og ekki heldur Rauði krossinn , en samkvæmt Útlendingastofnun var öllum hlutaðeigandi ljóst að flutningur yrði framkvæmdur á næstunni . Endanleg niðurstaða hafi legið fyrir um að honum bæri að yfirgefa landið og hafði Útlendingastofnun óskað eftir flutningi hans við stoðdeild ríkislögreglustjóra . „ Samkvæmt upplýsingum frá stoðdeild var manninum boðið að haft yrði samband við verjanda hans eða aðra þegar hann var upplýstur um ferðaáætlun , eins og venja er við undirbúning flutnings fullorðinna einstaklinga úr landi . Maðurinn óskaði ekki eftir því að haft yrði samband við neinn fyrir sína hönd og var það því ekki gert . Hann hafði aðgang að síma til að geta sjálfur haft samband við þá sem hann vildi , “ segir jafnframt . Í viðtali við RÚV í gær sagði Guðríður Lára Þrastardóttir , talsmaður hælisleitenda hjá Rauða krossi Íslands , ekki algengt að hælisleitendur væru fluttir úr landi þegar sótt hefði verið um endurupptöku mála líkt og í tilfelli Houssins . Í tilkynningu Útlendingastofnunar segir hins vegar að beiðni um endurupptöku fresti ekki réttaráhrifum fyrirliggjandi ákvörðunar . „ Fullyrðingar í fjölmiðlum um að það hafi verið venjan hingað til að beiðni um endurupptöku fresti framkvæmd flutnings eru rangar . Útlendingastofnun óskar aðeins eftir því við stoðdeild að flutningi sé frestað vegna framkominnar endurupptökubeiðni til kærunefndar útlendingamála ef nefndin óskar eftir því við Útlendingastofnun . Sama verklag var viðhaft í þessu máli og öðrum . “ Kvaðst ekki eiga afturkvæmt til fjölskyldu sinnar Houssin Bsraoui sótti um alþjóðlega vernd hér á landi þann 7. september 2016 hjá lögreglustjóranum á Austfjörðum . Þá hafði íbúi á Breiðdalsvík orðið var við tvo drengi sem höfðu hreiðrað um sig í yfirgefinni bifreið . Sögðust þeir ætla að hjóla til Reykjavíkur . Annar þeirra var Houssin . Kvaðst hann vera fæddur árið 1999 , og því undir 18 ára aldri . Gögn sem Útlendingastofnun fengu send frá yfirvöldum í Marokkó segja hins vegar að hann sé fæddur 1996 . Umsóknin um alþjóðlega vernd var byggð á því að Houssin væri í hættu í heimaríki sínu vegna vandamála sem upp hafi komið milli hans og þess vinahóps sem hann tilheyrði og annars hóps í heimabænum hans Saleh . Hann byggi við óásættanlegar félagslegar aðstæður yrði honum gert að flytjast aftur til heimalandsins . Í viðtölum hjá Barnashúsi sagðist Houssin hafa hætt í skóla eftir 6. bekk því foreldrar hans hafi ekki haft efni á því lengur og þá hafi verið gerð krafa um að hann færi að vinna . Hann segist hafa unnið í hálft ár , en yfirgefið heimaland sitt í kjölfarið . Hann sagði mikla stéttaskiptingu vera í Marokkó og þá helst milli þeirra sem ættu peninga og þeirra sem ættu þá ekki . Fjölskylda hans væri nálægt botninum . Síðar greindi Houssin frá því að hann ætti ekki afturkvæmt til fjölskyldu sinnar í Marokkó þar sem faðir hans hefði margsinnis rekið hann af heimilinu . Hann sagði föður sinn beita móður hans ofbeldi og hafði Houssin átt í útistöðum við föður sinn vegna þess . Houssin kvaðst hafa farið frá Marrokkó til Spánar , þaðan til Frakklands , frá Frakklandi til Þýskalands , þaðan til Danmerkur og loks þaðan til Íslands . Hann smyglaði sér frá Danmörku til Íslands með því að fela sig undir gámi , eða bíl sem flutti gám , um borð í Norrænu . Í ákvörðun Útlendingastofnunar um að synja honum um alþjóðlega vernd segir að ljóst sé að Houssin sé í viðkvæmri stöðu . Hann var metinn fullorðinn í aldursgreiningu , en naut hins vegar vafans við meðferð málsins hjá Útlendingastofnun varðandi aldur sinn og var því álitinn barn að aldri . Hins vegar liggi fyrir að hann hafi lagt í ferðalag sitt af efnahagslegum ástæðum og að hann eigi fjölskyldu og heimili í Marokkó . Þess má geta að í umsögn Barnaverndarstofu segir einnig að það sé mat stofnunarinnar að það þjóni best hagsmunum Houssin að hann fari aftur til heimalands síns , þar sem hann eigi sinn uppruna og fjölskyldu . Erfið ár á Íslandi Houssin hafði dvalið á Íslandi í nær eitt og hálft ár þegar hann var fluttur aftur til Marokkó í fyrradag . Þar sem hann sótti um alþjóðlega vernd hjá lögreglunni á Egilsstöðum var hann í umsjá barnaverndaryfirvalda í Fjarðabyggð . Barnaverndaryfirvöld höfðu hins vegar ekki útvegað honum skólavist , atvinnu eða fósturfjölskyldu þrátt fyrir að hafa dvalið á landinu í á níunda mánuð . Houssin lýsti yfir eindregnum vilja til þess að flytjast til Reykjavíkur frá Reyðarfirði og reyndu barnaverndaryfirvöld að koma honum í fóstur í höfuðborginni . Vegna ósamkomulags fósturmóður við barnsföður sinn var drengnum hins vegar gert að flytja af fósturheimilinu nokkrum dögum eftir að fósturvistun hófst og var honum þá komið fyrir á gistiheimili í miðborg Reykjavíkur . Stuttu eftir komuna til Reykjavíkur gerði Houssin tilraun til þess að koma sér í skip vestur um haf og hefur hann ítrekað verið handtekinn við að reyna að smygla sér um borð í skip á leið til Kanada . Eins og fram hefur komið í fjölmiðlum var hann að lokum úrskurðaður í gæsluvarðhald vegna þessara tilrauna og fluttur á Litla Hraun . Þar varð hann fyrir alvarlegri líkamsárás og var hann fluttur á sjúkrahús nokkuð slasaður , með brotnar tennur og illa marinn . „ Mér skilst líka að hann hafi orðið fyrir annarri árás fyrir stuttu síðan og óskaði í kjölfarið eftir að vera fluttur af Litla Hrauni en að það hafi ekki verið orðið við því , “ sagði Guðríður Lára í viðtali við Vísi um árásina . Einstaklingar metnir út frá stöðu en ekki aldri Útlendingastofnun bendir á að það sé ekki skilyrði fyrir því að hljóta alþjóðlega vernd að vera yngri en 18 ára , og það hafi því ekki verið á grundvelli aldursgreiningar sem félagi hans , Yassine , hafi fengið alþjóðlega vernd en ekki hann . Stundin fjallaði um aldursgreiningar á hælisleitendum í október síðastliðnum . Þar kom meðal annars fram að staðfest dæmi væri um það hér á landi að tanngreiningar hafi ekki gefið rétta niðurstöðu . Guðríður Lára sagði þá í viðtali við Stundina að Rauði kross Íslands myndi frekar vilja að hver og einn einstaklingur væri metinn út frá sinni stöðu , en ekki nákvæmum aldri . „ Okkar útgangspunktur er sá að það er alveg sama hvaða líkamsrannsókn þú notar þá geturðu aldrei fengið nákvæma niðurstöðu , “ sagði hún . „ Við getum ekki bent á neina aðferð sem segir okkur hundrað prósent hvenær viðkomandi verður átján ára . Við eigum engin svör við því . Það sem við myndum vilja sjá er að hver og einn einstaklingur sé metinn út frá sinni stöðu , en ekki nákvæmum aldri . Einnig viljum við að almennt sé gengið út frá því að fólk segi satt til um aldur í stað þess að ganga út frá því gagnstæða . “